Kommissionens forordning (EF) nr. 2342/2003

af 29. december 2003

om Den Demokratiske Socialistiske Republik Sri Lankas adgang til den særlige ansporende ordning for beskyttelse af arbejdstagernes rettigheder

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 2501/2001 af 10. december 2001 om anvendelse af et arrangement med generelle toldpræferencer for perioden 1. januar 2002 til 31. december 2004(1), senest ændret ved Kommissionens forordning (EF) nr. 1686/2003(2), særlig artikel 18, stk. 1, og

ud fra følgende betragtninger:

(1) Afsnit III, afdeling 1, i ovennævnte forordning åbner mulighed for adgang til den særlige ansporende ordning for beskyttelse af arbejdstagernes rettigheder.

(2) Ved brev af 17. januar 2002 indgav Den Demokratiske Socialistiske Republik Sri Lanka en anmodning om adgang til ovennævnte ordning i henhold til Rådets forordning (EF) nr. 2820/98 af 21. december 1998 om anvendelse af et flerårigt arrangement med generelle toldpræferencer for perioden 1. juli 1999 til 31. december 2001(3), senest ændret ved forordning (EF) nr. 2586/2001(4), og indgav samtidig de oplysninger, der er omhandlet i artikel 11 i nævnte forordning. Ved brev af 6. februar 2002 bekræftede Sri Lanka, at det ønskede at opretholde sin anmodning i henhold til Rådets forordning (EF) nr. 2501/2001 og indgav samtidig de oplysninger, der er omhandlet i artikel 15 i nævnte forordning.

(3) Kommissionen offentliggjorde en meddelelse(5) om anmodningen fra Sri Lanka.

(4) Flere interesserede parter fremsatte bemærkninger til Kommissionen.

(5) Kommissionen gennemgik anmodningen samt vurderinger og kontrol i Sri Lanka.

(6) Vurderingen i Sri Lanka gav anledning til forskellige spørgsmål, som Kommissionen rejste over for regeringen i Sri Lanka. Ved brev af 20. marts 2003 besvarede regeringen i Sri Lanka de pågældende spørgsmål og underrettede om de foranstaltninger, der allerede var eller ville blive indledt for at løse visse spørgsmål.

(7) I lyset af resultaterne af vurderingen og på baggrund af den indsats, som regeringen i Sri Lanka har gjort for at løse de pågældende spørgsmål, finder Kommissionen det godtgjort, at den indenlandske lovgivning i Sri Lanka har fået indarbejdet indholdet af de standarder, der er fastsat i ILO-konvention nr. 29, 87, 98, 100, 105, 111, 138 og 182, og at myndighederne i Sri Lanka har truffet de nødvendige foranstaltninger til en effektiv anvendelse og overvågning af disse bestemmelser.

(8) Sri Lanka har forpligtet sig til at sikre en effektiv anvendelse og kontrol af den særlige ordning samt det administrative samarbejde, der er omhandlet i artikel 15 i ovennævnte forordning.

(9) Det er derfor hensigtsmæssigt at imødekomme anmodningen og indrømme adgang til ordningen indtil udløbet af pågældende forordning (EF) nr. 2501/2001.

(10) De i denne forordning fastsatte foranstaltninger er i overensstemmelse med udtalelse fra Udvalget for Generelle Præferencer -

UDSTEDT FØLGENDE FORORDNING:

Artikel 1

1. Sri Lanka indrømmes adgang til den særlige ansporende ordning for beskyttelse af arbejdstagernes rettigheder, som er omhandlet i afsnit III, afdeling 1, i forordning (EF) nr. 2501/2001.

2. De varer, der er omfattet af denne ordning, indrømmes toldpræferencer som omhandlet i artikel 8, stk. 1, i forordning (EF) nr. 2501/2001 på de i denne forordnings artikel 19 fastsatte betingelser.

Artikel 2

Denne forordning træder i kraft den første dag i den anden måned efter offentliggørelsen i Den Europæiske Unions Tidende og anvendes indtil udløbet af forordning (EF) nr. 2501/2001.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 29. december 2003.

På Kommissionens vegne

Pascal Lamy

Medlem af Kommissionen

(1) EFT L 346 af 31.12.2001, s. 1.

(2) EUT L 240 af 26.9.2003, s. 8.

(3) EFT L 357 af 30.12.1998, s. 1.

(4) EFT L 345 af 29.12.2001, s. 12.

(5) EFT C 95 af 19.4.2002, s. 14.